Luister: Onthou die sonskerm!(Argieffoto: Verskaf) Voordat jy hierdie vakansie op die strand uitspan, die berge invaar of selfs die bos platry, is dit uiters belangrik om heel eerste na jou vel om te sien deur gereeld sonskerm aan te wend. Die son is ŉ groot sondebok wanneer dit kom by voortydige velveroudering, pigmentasie en velkanker, en daarom is ŉ goeie sonskerm die belangrikste deel van jou velsorgroetine én ŉ moet-hê-item in jou vakansie-rugsak. Maroela Media het vroeër vanjaar met dr. Vanessa Lapiner, ŉ dermatoloog en eienaar van die TASH360-velsorgsentrum in Seepunt en stigter van die Root4-velsorgreeks, gesels vir ŉ omvattende en insiggewende reeks oor velsorg. In die eerste episode van dié reeks het Lapiner gesels oor verskille tussen die onderskeie sonbeskermingsfaktore en gee sy raad oor sonskerms wat nie ŉ groot duik in jou bankbalans sal maak nie. Natuurlik is modieuse hoede nie net ŉ manier om enige somersuitrusting af te rond nie, maar is dit ook ŉ noodsaaklike klerekasitem wat die son afweer. Volgens Cosmopolitan.com is bofbalpette in neutrale kleure soos beige en grys, laphoede en panamahoede met wye rande ŉ byderwetse toevoeging tot die strandsak.